Ghost Rider

Ghost Rider，有譯惡靈騎士、幽靈騎士、惡靈戰警、鬼面騎士、幻影騎士，係美國Marvel公司一本暢銷漫畫入面嘅虛構反英雄角色。

第一本Ghost Rider單行本漫畫喺1973年出版，相對於其他美國漫畫超級英雄可以講係最後生。故事係講一個電單車特技人 Johnny Blaze，將自己嘅靈魂出賣嚟交換摯愛條命，結果受到詛咒，每晚變成邪靈上身嘅惡魔，騎住架地獄之火骷髏頭電單車周圍搞嘢。

Carter Slade 
第一代 Ghost Rider 喺 1967年2月出現，嗰陣嘅 Ghost Rider 叫做 Carter Slade。後來Marvel Comics要推出新嘅 Ghost Rider 故事，所以將原版 Ghost Rider 改名為 Phantom Rider。

Phantom Rider 個造形同而家嘅 Ghost Rider 好唔同，佢係一個成白雪雪，帶面具，Phantom Rider 都唔係渣電單車，而係騎馬。同一個普通西部牛仔無乜分別，係一個靈異西部故仔。

Carter Slade 全身白雪雪其實係嚟自印地安巫醫一種裝備，令佢喺夜晚可以發光，結果喺以前落後嘅美國西部啲人，喺夜晚見到呢個發光嘅人，就以為佢係鬼，所以就叫佢做 Phantom Rider，好多壞人就係因為咁畀佢嚇親。

Johnny Blaze 
1972年8月 Ghost Rider 第一次喺 Marvel Spotlight 出場，由 Roy Thomas 同 Gary Friedrich 創作，Mike Ploog 負責畫。

Johnny Blaze 係一個電單車特技人，佢為咗救佢患咗不治之症嘅繼父 Crash Simpson，而將自己嘅靈魂出賣咗畀 Mephisto，之後佢變成一個着住火嘅骷髏頭，而且會得到惡魔嘅力量，四周圍幫 Mephisto 搞搞震。

出賣咗靈魂之後佢繼父 Crash Simpson 果然好返，但同樣係電單車特技人嘅 Crash Simpson，喺好返之後無耐就喺一次單車特技意外入面死咗。

Johnny Blaze 搵返 Mephisto 講數，但 Mephisto 就話應承幫佢繼父去除病痛，無話佢唔會死於非命喎。搞到 Johnny Blaze 臖過火屎，之後佢喺一啲魔法書上面搵到防禦法術，加上臖過火屎，爆發出嚟嘅力量，令佢最終擺脫咗 Mephisto，但就唔覺意釋放咗佢身上嘅惡魔力量來源：惡魔Zarathos。而由於 Zarathos 係 Mephisto 嘅奴隸，所以 Mephisto 仍然可以有限度咁控制 Johnny Blaze。一方面佢用惡魔嘅力量去伸張正義，另一方面佢又俾 Mephisto 控制去做壞事，於是形成 Johnny Blaze 喺 Ghost Rider故仔入面，經常充滿住好多人性掙扎。

Daniel Ketch 
第二代 Ghost Rider 喺 1990年3月出現，有一次 Daniel Ketch 同佢家姐 Barbara 俾班歹黨搞，之後有一架神秘電單車喺 Daniel Ketch 面前出現， Daniel一騎上咗架電單車之後，就變成咗Ghost Rider，雖然之後將啲歹黨打走，但就救唔到家姐，結果佢家姐俾班歹黨入面一個叫 Blackout 嘅人殺死咗，因為咁佢就成為咗「黑夜之子」。

能力 
Ghost Rider 最搶眼係佢個火焰骷顱頭，除此之外，由於佢係電單車特技人，所以電單車技術好勁，當佢變咗做 Ghost Rider 之後，佢架電單車甚至可以喺任何平面，包括喺水上面都一樣可以行，而且快到無影。重會有超人嘅力量，有25噸嘅力量。

Johnny Blaze：除咗電單車技術，Johnny Blaze重有一樣「Hellfire」，係一種特殊火焰，佢燒嘅唔係實質嘅嘢，而係靈魂，但呢種火亦可以轉為一種實體嘅火燄，呢啲火可以根據 Johnny Blaze 嘅想法而變成佢想要嘅嘢，例如佢可以將啲火變成一架單車，或者變成鎗入面嘅子彈發射。

Daniel Ketch：同樣都有 Hellfire，但佢就唔係咁識得點用，所以佢主要用電單車鏈做武器，條鏈可以變到好長，而且可以轉變成任何形式武器。不過 Daniel Ketch 最勁係一種叫做 Penance Stare，同 Hellfire 一樣可以用嚟燒人嘅靈魂，只要佢一啤住你，咁畀佢啤住嘅人就會重新經歷所有曾經犯下嘅罪行同錯誤無數次。你點樣害人，佢就點樣害返你。

周邊產品 
 電影：Ghost Rider 電影由 Nicolas Cage 做 Johnny Blaze，2007年2月16號美國上映

美國漫畫
驚奇漫畫